钦定古今图书集成/理学汇编/经籍典/第090卷 > 《述旨赞》前人
## 钦定古今图书集成/理学汇编/经籍典/第090卷 > 《述旨赞》前人

昔在上古，世质民淳。是非莫判，利害不分。风气既开，
乃生圣人。聪明睿智，出类超群。仰观俯察，始画奇偶。
教之卜筮，以断可否。作为君师，开凿户牖。民用不迷，
以有常守。降及中古，世变风移。淳浇质丧，民伪日滋。
穆穆文王，身蒙大难。安土乐天，惟世之患。乃本《卦》义，
系此《彖》辞。爰及周公，六爻是资。因事设教，丁宁详密。
必中必正，乃亨乃吉。语子惟孝，语臣则忠。钩深阐微，
如日之中。爰暨末流，淫于术数。偻句成欺，黄裳亦误。
大哉孔子，晚好是书。韦编既绝，八索以祛。乃作《彖》《象》，
《十翼》之篇。专用义理，发挥经言。居省象辞，动察变占。
存亡进退，陟降飞潜。曰毫曰釐，匪差匪缪。假我数年，
庶无大咎。恭惟三古，四圣一心。垂象炳明，千载是临。
惟是学者，不本其初。系《辞》《象》数，或肆或拘。嗟予小子，
既微且陋。钻仰没身，奚测奚究？匪警滋荒，匪识滋陋。
维用存疑，敢曰“垂后。”